የቴክኒክና ሙያ ተቋማት ከወቅቱ ጋር ሊዛመድ የሚችል ሥልጠና መሥጠት እንዳለባቸው ተመለከተ
በአዲስ አበባ የሚገኙ በተለያዩ የሙያ ዘርፎች ሥልጠና የሚሠጡት የቴክኒክና ሙያ ትምህርት ተቋማት  ከወቅቱ ጋር ሊዛመዱ የሚችሉ  ዘመናዊ ሥልጠናዎችን  መሥጠት እንደሚገባቸው አንድ ጥናት አመለከተ ።ዋልታ ሚዲያና ኮሚኒኬሽን ኮርፖሬት ከአዲስ አበባ ከተማ አስተዳደር ጋር በመተባባር   ያካሄደው የዳሰሳ ጥናት ውጤት እንደሚያሳየው ፤በአዲስ አበባ ከተማ በተለያዩ የሙያ ዘርፎች ሥልጠና የሚሠጡ የቴክኒክና ሙያ ተቋማት ወቅቱ ከሚጠይቀው ቴክኖሎጂና አሠራር ጋር የሚሄዱ ሥልጠናዎችን የመሥጠት ክፍተት አለባቸው ተብሏል ።የዳሰሳ ጥናት ውጤቱን የባለድርሻ አካላት በተገኙበት በዛሬው ዕለት ያቀረቡት የጥናት  ባለሙያ  ወይዘሮ ሂሩት ገብረየሱስ እንደገለጹት  ጥናቱ 787 የአዲስ አበባ  ነዋሪዎችን ባሳተፈ ሁኔታ  የተካሄደ  ነው ብለዋል ።በከተማዋ  የሚገኙት የቴክኒክና ሙያ ተቋማት ወጥተው  ህይወታቸውን  የቀየሩ ብዙ ወጣቶች እንዳሉ  የጠቆሙት ወይዘሮ ሂሩት  ወደ ተቋማቱ ለሥልጠና  የሚገቡ ተማሪዎች ብቃት ያላው ዘመናዊና የሥራ  ፈጠራን ይበልጥ  የሚያበረታታ ሥልጠና ቢያገኙ  የበለጠ ውጤታማ  ይሆናሉ ብለዋል ።በተጨማሪ ተቋማት ችግር ፈቺ ቴክኖሎጂዎችን በማፍለቅና ከማስተዋወቅ ረገድም  የሚያደርጉት አስተዋጽኦ በመካከለኛ ደረጃ ላይ የሚቀመጥ መሆኑን የጥናቱ ውጤት እንዳመለከተ  ወይዘሮ ሂሩት አስረድተዋል ።የቴክኒክና ሙያ ትምህርት ሥልጠና  ጥራት ላይ ያተኮረ ፣ የአካል ጉዳተኞችን  ያካተተና  ከኢንዱስትሪ ጋር ያለውን ትስስር ማጠናከር እንደሚያስፈልግ የጥናቱ ግኝት ከመጠቆሙም በላይ ጥናቱ ከቀረበ በኋላ  አስተያያት  የሠጡ ተሳታፊዎች ገልጸዋል ።  